**Lasă-te...simți**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lasă-te alintată de petalele rozelor

și nu le vei simți spinii sfâșiindu-ți carnea.

Lasă-te sedusă de gustul aromat al caiselor din iulie

și nu vei simți vântul răscolindu-ți amintirile.

Lasă-te dusă de valul albastrelor dorinți

și nu vei simți furtunile devastându-ți sufletul.

Lasă-te mângâiată de firul plăpând al ierbii

și vei renaște odată cu verdele ei crud.

Lasă-te aplecată ca o salcie plângătoare

și nu vei simți râul de lacrimi adăpând neliniștile.

Lasă-te încălzită de razele blânde ale soarelui

și vei învăța să simți, să iubești, să trăiești.